Kokoomuksen eduskuntaryhmän puheenjohtaja Kalle Jokinen tukee lakialoitetta työvoiman saatavuusharkinnasta luopumiseksi.

Eduskunta käsittelee keskiviikkona Juhana Vartiaisen (kok.), Anna Kontulan (vas.) ja sadan muun kansanedustajan allekirjoittaman lakialoitteen EU- ja ETA-alueen ulkopuolelta työlupaa hakevien työvoiman saatavuusharkinnasta luopumisesta.

– Kokoomuksen eduskuntaryhmä tukee vahvasti lakialoitteen etenemistä lainsäädännöksi. Työperäinen maahanmuutto on juuri sellaista maahanmuuttoa, jota Suomi tarvitsee. Meidän mielestämme jokainen, joka haluaa tulla tänne tekemään töitä, maksamaan veroja ja rakentamaan yhteiskuntaa, on tervetullut, Kalle Jokinen sanoo.

Hänen mukaansa Suomen ikärakenne muuttuu lähivuosina merkittävästi. Yhä useampi suomalainen on eläkkeellä, ja myös eläkeläisten hoivatarve kasvaa väestön ikääntyessä. Samaan aikaan työssäkäyvien suhteellinen osuus väestöstä pienenee.

– Kokoomus haluaa, että tulevaisuudessakin on mahdollisuus arvokkaaseen vanhuuteen ja hyviin palveluihin. Tarvitsemme lisää ihmisiä tekemään työtä ja yrittämään, jotta verotulomme riittävät kasvavaan menopaineeseen, toteaa Jokinen.

Työvoiman saatavuusharkinnan ajateltiin aikanaan turvaavan Suomen työmarkkinoilla jo olevien mahdollisuudet työllistyä. Työsuhteiden määrä ei kuitenkaan ole vakio, vaan työn tarjonnan kasvu kasvattaa lopulta myös työn kysyntää.

Jokisen mukaan ei myöskään ole olemassa näyttöä siitä, että maahanmuuttajien työllistyminen heikentäisi kantaväestön työllistymismahdollisuuksia tai muuttaisi oleellisesti palkkatasoa. Ulkomaisten työntekijöiden on noudatettava voimassa olevia työehtoja, kuten nykyisinkin.

– Työvoiman saatavuusharkinta on protektionistinen kaiku sulkeutuneen maailman ajalta, jolloin työvoiman, tavaroiden ja palveluiden liikkuvuus oli huomattavasti nykyistä heikompaa, sanoo Jokinen.

Hänen mielestään tälle vuosikymmenelle ei kuulu viranomaisen harkinta ja monimutkainen byrokratia siitä, voiko ihminen tulla Suomeen tekemään työtä ja maksamaan veroja.

– On aika karistella 1980-luvun jäänteet pois lainsäädännöstä, ja siirtyä myös tässä asiassa nykypäivään, toteaa Jokinen.